ด่วน! ศาลฎีกายืนจำคุก 20 ปี “สนธิลิ้ม” ปลอมเอกสารกู้เงินพันล้าน
ศาลฎีกาพิพากษายืน จำคุก 20 ปี “สนธิ ลิ้มทองกุล” พร้อมพวกรวม 3 คน ผิด พ.ร.บ.หลักทรัพย์ กรณีจัดทำเอกสารปลอม เพื่อกู้เงินธนาคารจำนวนกว่าหนึ่งพันล้านบาท
6 ก.ย. 2559

ผู้สื่อข่าวรายงานว่า ศาลอาญา รัชดาภิเษก นัดอ่านคำพิพากษาศาลฎีกา ที่พนักงานอัยการฝ่ายคดีเศรษฐกิจและทรัพยากร 1 เป็นโจทก์ฟ้อง นายสนธิ ลิ้มทองกุล ผู้ก่อตั้งหนังสือพิมพ์ผู้จัดการนายสุรเดช มุขยางกูร อดีตกรรมการบริษัท แมเนเจอร์ มีเดีย กรุ๊ป จำกัด (มหาชน) น.ส.เสาวลักษณ์ ธีรานุจรรยงค์ อดีตผู้บริหารแผนฟื้นฟู บริษัท แมเนเจอร์ มีเดีย กรุ๊ปจำกัด (มหาชน) และ น.ส.ยุพิน จันทนา อดีตกรรมการบริษัท แมเนเจอร์ มีเดีย กรุ๊ป จำกัด (มหาชน) เป็นจำเลยที่ 1-4 ฐานกระทำผิด พ.ร.บ.หลักทรัพย์และตลาดหลักทรัพย์พ.ศ. 2535
จากกรณีเมื่อวันที่ 29 เม.ย. 2539 – 31 มี.ค. 2540 จำเลยทั้ง 4 ซึ่งเป็นกรรมการบริษัท แมเนเจอร์ มีเดีย กรุ๊ป จำกัด (มหาชน) ร่วมทำสำเนารายงานการประชุมกรรมการบริษัทที่เป็นเท็จ ว่า มีมติให้บริษัทเป็นผู้ค้ำประกันเงินกู้ให้กับบริษัท เดอะ เอ็ม กรุ๊ป จำกัด (มหาชน) ที่จำเลยที่ 1 เป็นผู้ถือหุ้น กับธนาคารกรุงไทย จำกัด (มหาชน) รวม 6 ครั้ง จำนวน 1,078 ล้านบาท
โดยจำเลยที่ 1 และ 3 ไม่ได้ขออนุมัติจากมติที่ประชุมกรรมการบริษัท และเมื่อวันที่ 30 เม.ย. 2539 – 18 พ.ย. 2541 จำเลยทั้งยังร่วมกันยอมให้มีการเปลี่ยนแปลงตัดทอนทำบัญชีไม่ตรงกับความเป็นจริง และจำเลยทั้ง 4 ยังไม่ได้นำภาระการค้ำประกันเงินกู้ดังกล่าวซึ่งถือเป็นรายการที่ทำให้รายได้ของ บมจ.แมเนเจอร์ฯเปลี่ยนแปลงผิดปกติ ซึ่งต้องแสดงรายการไว้ในงบการเงินประจำปี 2539-2541 และต้องนำส่งให้ตลาดหลักทรัพย์ฯ และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อลวงให้ผู้ถือหุ้นบริษัท แมเนเจอร์ มีเดีย กรุ๊ป จำกัด (มหาชน) ขาดประโยชน์ที่ควรจะได้รับ รวมทั้งเป็นการลวงให้นักลงทุนในตลาดหลักทรัพย์ฯไม่ได้รับรู้ถึงการค้ำประกันหนี้ดังกล่าว
ซึ่งในคดีนี้เมื่อวันที่ 28 ก.พ. 2555 ศาลชั้นต้นพิพากษา จำคุกจำเลยที่ 1, 3 และ 4 คนละ 20 ปี ส่วนจำเลยที่ 2 จำคุก 5 ปี ต่อมา จำเลยที่ 1, 3 และ 4 ยื่นอุทธรณ์ต่อศาลว่าไม่มีเจตนากระทำผิด ไม่ได้รับผลประโยชน์ในทรัพย์สินแต่อย่างใด ขอให้ลงโทษสถานเบาและรอการลงโทษ แต่อุทธรณ์ฟังไม่ขึ้นพิพากษายืนจำเลยจึงยื่นฎีกาต่อสู้คดี
ล่าสุดวันนี้ ศาลฎีกาพิพากษายืนตามศาลชั้นต้น ให้จำคุกนายสนธิ ลิ้มทองกุล จำเลยที่ 1 , น.ส.เสาวลักษณ์ ธีรานุจรรยงค์ จำเลยที่ 3 และน.ส.ยุพิน จันทนา จำเลยที่ 4 คนละ 20 ปี ส่วนจำเลยที่ 2 นายสุรเดช มุขยางกูร ศาลฎีกาสั่งจำคุก 5 ปี